

 **REPUBLIKA HRVATSKA**

**KRAPINSKO-ZAGORSKAŽUPANIJA**

 **GRAD PREGRADA**

 **GRADSKO VIJEĆE**

Klasa:340-01/14-01/58

Urbroj:2214/01-01-14-1

Pregrada,\_11. prosinac\_2014.

 Temeljem članka 109. Zakona o cestama (“Narodne novine” broj 84/11., 22/13.,54/13 i 148/13. i 92/14) i članka 32. Grada Pregrade (“Službeni glasnik Krapinsko – zagorske županije”broj 06/13. i 17/13.), Gradsko vijeće Grada Pregrade na 11. sjednici od 11.12. 2014. godine, donijelo je

**O D L U K U**

**O NERAZVRSTANIM CESTAMA NA PODRUČJU GRADA PREGRADE**

**I. OPĆE ODREDBE**

**Članak 1.**

Ovom Odlukom uređuje se pravni status nerazvrstanih cesta, način korištenja nerazvrstanih cesta, planiranje građenja i održavanja nerazvrstanih cesta, upravljanje nerazvrstanim cestama, mjere za zaštitu nerazvrstanih cesta i prometa na njima i nadzor nerazvrstanih cesta na području Grada Prergade.

**Članak 2.**

Nerazvrstana cesta na području Grada Pregrade je javno dobro u općoj uporabi u vlasništvu Grada Pregrade .

Nerazvrstana cesta postaje javno dobro u općoj uporabi u vlasništvu Grada Pregrade pravomoćnošću uporabne dozvole odnosno izdavanjem drugog akta na temelju kojeg je dopuštena uporaba građevine sukladno posebnom propisu.

Nerazvrstana cesta upisuje se u zemljišne knjige kao javno dobro u općoj uporabi i kao neotuđivo vlasništvo Grada Pregrade.

Nerazvrstana cesta je cesta na području Grada Pregrade koja se koristi za promet vozilima, koju svatko može slobodno koristiti na način i pod uvjetom propisanim zakonom kojim se uređuju ceste, drugim propisima i ovom Odlukom, a koja nije razvrstana kao javna cesta.

Nerazvrstana cesta se ne može otuđiti iz vlasništva Grada Pregrade niti se na njoj mogu stjecati stvarna prava, osim prava služnosti i prava građenja radi građenja građevina sukladno odluci Gradskog vijeća Grada Pregrade, pod uvjetom da ne ometaju odvijanje prometa i održavanje nerazvrstane.

Dio nerazvrstane ceste namijenjen pješacima (nogostup i slično) može se dati u zakup sukladno posebnim propisima, ako se time ne ometa odvijanje prometa, sigurnost kretanja pješaka i održavanje nerazvrstane ceste

Nekretnina koja je izvlaštenjem, pravnim poslom ili na drugi način postala vlasništvo Grada Pregrade, a lokacijskom dozvolom je predviđena za građenje nerazvrstane ceste, ne može se otuđiti.

 **Članak 3.**

Kada je trajno prestala potreba korištenja nerazvrstane ceste ili njezinog dijela može joj se ukinuti status javnog dobra u općoj uporabi, a nekretnina kojoj prestaje taj status ostaje u vlasništvu Grada Pregrade.

Odluku o ukidanju statusa javnog dobra u općoj uporabi nerazvrstane ceste ili njezinog dijela donosi Gradsko vijeće Grada Pregrade.

**Članak 4.**

Pod nerazvrstanim cestama, u smislu ove Odluke, podrazumijevaju se naročito:

– ceste koje povezuju naselja,

– ceste koje povezuju područja unutar Grada i naselja,

– terminali i okretišta vozila javnog prijevoza,

– pristupne ceste do stambenih, poslovnih, gospodarskih i drugih građevina,

– druge ceste na području naselja i Grada.

**Članak 5.**

Nerazvrstanu cestu čine:

– cestovna građevina (donji stroj, kolnička konstrukcija, sustav za odvodnju atmosferskih voda s nerazvrstane ceste, drenaže, most, vijadukt, podvožnjak, nadvožnjak, propust, tunel, galerija, potporni i obložni zid, pothodnik, nathodnik i slično), nogostup, biciklističke staze te sve prometne i druge površine na pripadajućem zemljištu (zelene površine, ugibališta, parkirališta, okretišta, stajališta javnog prijevoza i slično),

– građevna čestica, odnosno cestovno zemljište u površini koju čine površina zemljišta na kojoj prema projektu treba izgraditi ili je izgrađena cestovna građevina, površina zemljišnog pojasa te površina zemljišta na kojima su prema projektu ceste izgrađene ili se trebaju izgraditi građevine za potrebe održavanja ceste i pružanja usluga vozačima i putnicima (objekti za održavanje cesta, upravljanje i nadzor prometa, benzinske postaje, servisi i drugo),

– zemljišni pojas s obiju strana ceste potreban za nesmetano održavanje ceste širine prema projektu ceste, a najmanje jedan metar računajući od crte koja spaja krajnje točke poprečnog presjeka ceste (bankina, cestovni jarak)

– prometna signalizacija (okomita, vodoravna i svjetlosna) i oprema za upravljanje i nadzor prometa,

– javna rasvjeta i oprema ceste (odbojnici i zaštitne ograde, uređaji za zaštitu od buke, uređaji za naplatu parkiranja i slično).

**Članak 6.**

Izvlaštenje radi građenja nerazvrstane ceste

Građenje, rekonstrukcija i održavanje nerazvrstane ceste od interesa je za Republiku Hrvatsku.

– Na postupak izvlaštenja nekretnina radi građenja, rekonstrukcije i održavanja nerazvrstanih cesta primjenjuju se propisi o izvlaštenju, ako ovom Odlukom nije drukčije propisano.

– Uz prijedlog za izvlaštenje nekretnina prilažu se pravomoćna lokacijska dozvola te parcelacijski elaborat, odnosno drugi odgovarajući geodetski elaborat sukladno propisima kojima se uređuje katastar nekretnina.

 – Prijedlog za izvlaštenje nekretnine radi građenja, rekonstrukcije i održavanja nerazvrstane ceste podnosi Grad Pregrada,

– Vlasnik izvlaštene nekretnine radi građenja, rekonstrukcije i održavanja nerazvrstanih cesta ima pravo na novčanu naknadu sukladno zakonu kojim je uređeno izvlaštenje, a može mu se umjesto novčane naknade dati u vlasništvo druga odgovarajuća nekretnina u vlasništvu Grada Pregrade za koju Odluku donosi Grad Pregrada,

– Građenje nove infrastrukture i radovi izmještanja postojeće infrastrukture radi građenja, rekonstrukcije i održavanja nerazvrstane ceste, smatraju se u postupku izvlaštenja, građenjem, rekonstrukcijom i održavanjem nerazvrstane ceste.

**Članak 7.**

Odredbe ove Odluke na odgovarajući se način primjenjuju i na održavanje i zaštitu drugih javno prometnih površina na području Grada Pregrade.

Javno prometne površine u smislu stavka 1. ovog članka su: nogostupi, pješačke staze, pješačke zone, trg i druge javno prometne površine sukladno odredbama Odluke kojom se uređuje komunalni red na području Grada Pregrade.

**II. UPRAVLJANJE NERAZVRSTANIM CESTAMA**

**Članak 8.**

Nerazvrstanim cestama upravlja Grad Pregrada.

Upravni odjel za financije i gospodarstvo Grada Pregrade (u daljnjem tekstu: Upravni odjel) vodi jedinstvenu bazu podataka o nerazvrstanim cestama u skladu sa podzakonskim propisom kojim se uređuje sadržaj i način vođenja jedinstvene baza podataka o nerazvrstanim cestama, obavlja poslove knjigovodstvenog evidentiranja nerazvrstanih cesta kao imovine Grada Pregrade, obavlja poslove u vezi stjecanja stvarnih prava na nerazvrstanim cestama (prava služnosti i prava građenja), te ostale poslove vezane uz imovinsko – pravne poslove na nerazvrstanim cestama.

**Članak 9.**

naročito:

Poslovi upravljanja nerazvrstanim cestama, u smislu ove Odluke, podrazumijevaju

- građenje i rekonstrukciju nerazvrstanih cesta,

- održavanje nerazvrstanih cesta,

- evidentiranje nerazvrstanih cesta kod nadležnog ureda za katastar i upis nerazvrstanih cesta u zemljišne knjige.

- izdavanje dozvola za izvanredni prijevoz

-izdavanje suglasnosti za radove na cestovnim građevinama, u cestovnom pojasu te zemljišnom pojasu.

**1. Građenje i rekonstrukcija nerazvrstanih cesta**

 **Članak 10.**

Poslovi građenja i rekonstrukcije nerazvrstanih cesta podrazumijevaju naročito:

- pripremu, izradu i ustupanje izrade potrebnih studija te njihovu stručnu ocjenu,

- ustupanje usluga projektiranja s istražnim radovima,

- ustupanje usluga projektiranja opreme, pratećih objekata i prometne signalizacije,

- ishođenje lokacijskih, građevinskih i uporabnih dozvola, odnosno drugih akata na temelju kojih je dopuštena gradnja i uporaba građevine sukladno propisima,

- ustupanje radova izmještanja komunalne i druge infrastrukture,

- ustupanje geodetskih radova,

- ustupanje radova građenja i rekonstrukcije,

- ustupanje usluga stručnog nadzora građenja,

- organizacija tehničkog pregleda i primopredaju nerazvrstane ceste te dijelova nerazvrstane ceste i objekta na korištenje i održavanje,

- investitorski nadzor nad provođenjem projekata,

- ustupanje revizije projekata u odnosu na osnovne uvjete kojima nerazvrstana cesta mora udovoljiti u pogledu sigurnosti prometa.

**Članak 11.**

Prije izdavanja odgovarajućeg akta na temelju kojeg je dopušteno građenje i rekonstrukcija nerazvrstane ceste, te za građenje odnosno rekonstrukciju komunalnih i drugih instalacija i uređaja unutar građevine nerazvrstane ceste, posebne prometne uvjete i prometnu suglasnost izdaje Grad Pregrada uz prethodno pribavljeno mišljenje nadležnog tijela Ministarstva unutarnjih poslova.

**Članak 12.**

Ako se prilikom građenja ili rekonstrukcije narazvrstane ceste predviđa i građenje ili rekonstrukcija komunalnih i drugih instalacija i uređaja unutar građevine nerazvrstane ceste, tehnička dokumentacija mora obuhvatiti i te instalacije i uređaje.

Troškove izrade tehničke dokumentacije te troškove građenja ili rekonstrukcije instalacija i uređaja iz stavka 1. ovog članka, snosi investitor odnosno vlasnik tih instalacija i uređaja.

**2. Održavanje nerazvrstanih cesta**

**Članak 13.**

Poslove održavanja nerazvrstanih cesta obavljaju pravne, odnosno fizičke osobe kojima je to povjereno Ugovorom u skladu s Zakonom o komunalnom gospodarstvu.

Poslovi održavanja nerazvrstanih cesta mogu se povjeriti fizičkoj ili pravnoj osobi na temelju pisanog ugovora, ukoliko ispunjava tehničke i stručne uvjete, a sve u skladu sa Zakonom o komunalnom gospodarstvu.

 Radove na održavanju zelenih površina, drvoreda i ukrasnog grmlja obavljaju pravne, odnosno fizičke osobe kojima je to povjereno Ugovorom u skladu s Zakonom o komunalnom gospodarstvu.

Revizijska okna i poklopce revizijskih okana svih komunalnih ili drugih instalacija i uređaja ugrađenih u cestovnu građevinu nerazvrstane ceste dužan je održavati vlasnik tih instalacija i uređaja.

**Članak 14.**

Poslovi održavanja nerazvrstanih cesta podrazumijevaju naročito:

- planiranje održavanja i mjera za zaštitu nerazvrstanih cesta i prometa na njima,

- redovito i izvanredno održavanje nerazvrstanih cesta,

- ustupanje radova redovitog i izvanrednog održavanja nerazvrstanih cesta,

- stručni nadzor i kontrola kakvoće ugrađenih materijala i izvedenih radova na održavanju nerazvrstanih cesta,

- ustupanje usluga stručnog nadzora i kontrole kakvoće ugrađenih materijala i izvedenih radova na održavanju nerazvrstanih cesta.

**Članak 15.**

Poslovi redovitog održavanja nerazvrstanih cesta podrazumijevaju naročito:

– Nadzor i pregled cesta i objekata(ophodnja),

– Redovito održavanje prometnih površina,

– Redovito održavanje bankina,

– Redovito održavanje pokosa,

– Redovito održavanje sustava odvodnje,

– Redovito održavanje prometne signalizacije i opreme,

– Redovito održavanje cestovnih naprava i uređaja,

– Redovito održavanje vegetacije,

– Osiguranje preglednosti,

– Čišćenje ceste,

– Redovito održavanje cestovnih objekata,

– Interventni radovi,

– Zimska služba.

**Članak 16.**

Popravci udarnih jama, oštećenja i drugih izrazito opasnih mjesta na nerazvrstanoj cesti moraju se obaviti u najkraćem roku određenom od strane Gradonačelnika uporabom materijala koji kvalitetom odgovara prometno - tehničkim karakteristikama nerazvrstane ceste.

Ako popravak nerazvrstane ceste nije moguće izvesti uporabom materijala iz stavka 1. ovog članka, nerazvrstana cesta mora se privremeno popraviti drugim materijalom, dok se ne steknu uvjeti za izvođenje radova u smislu stavka 1. ovog članka.

 **Članak 17.**

Zimska služba obuhvaća radove neophodne za održavanje prohodnosti nerazvrstane ceste te sigurnosti odvijanja prometa.

Nerazvrstana cesta, u smislu ove Odluke, smatra se prohodnom kada je radovima na uklanjanju snijega omogućeno prometovanje vozila uz upotrebu zimske opreme.

 **Članak 18.**

Radi provedbe zimske službe, Gradonačelnik Grada Pregrade donosi Izvedbeni programom zimske službe, na prijedlog izvođača radova redovnog održavanja ceste, koji ga je dužan podnijeti na prihvaćanje Gradonačelniku Grada Pregrade najkasnije do 15. listopada tekuće godine za razdoblje od 15. studenoga tekuće godine do 15. ožujka naredne godine (u daljnjem tekstu: Izvedbeni program).

 **Članak 19.**

Izvedbenim programom zimske službe utvrđuje se osobito:

– organizacijska shema ustroja, nadležnosti i odgovornosti izvođača zimske službe,

– raspored mjesta stalne pripravnosti,

– karta cestovne mreže s označenim razinama prednostima i polaznim i završnim točkama djelovanja zimske službe,

– raspored mehanizacije, opreme, materijala za posipanje te radne snage potrebne za izvođenje planiranih radova,

– raspored dežurstva, obvezne prisutnosti, stupnjevi pripravnosti te raspored radnih skupina,

– nacrt posipanja protiv poledice i uklanjanja snijega,

– mjesta i način isključivanja pojedinih vrsta vozila u zimskim uvjetima,

– način prikupljanja podataka i shema obavještavanja o stanju i prohodnosti nerazvrstanih cesta.

**Članak 20.**

Pod radovima održavanja nerazvrstane ceste u zimskim uvjetima se podrazumijevaju- pripremni radovi prije nastupanja zimskih uvjeta koji obuhvaćaju prvenstveno radove i aktivnosti na pripremi mehanizacije, prometne signalizacije i opreme, posipnog materijala, pripremi javnih cesta i njenog neposrednog okoliša (postavljanje dopunske prometne signalizacije na opasnim mjestima, postavljanje snježnih kolaca, postavljanje naprava i provođenje mjera za zaštitu od snježnih zapuha i sl.) te osposobljavanju i stručnom usavršavanju svih radnika koji sudjeluju u obavljanju zimske službe naročito:

- organiziranje mjesta pripravnosti i njihovo označavanje,

- zaštitne mjere protiv stvaranja poledice, snježnih nanosa i zapuha,

- čišćenje snijega s kolnika, nogostupa i prometne signalizacije,

- uklanjanje posutog pijeska,

- obilježavanje rubova kolnika,

- osiguravanje odvodnje kolnika,

- uklanjanje vozila s kolnika,

- postavljanje posebne prometne signalizacije u slučajevima posebnog režima prometa ili zatvaranja dijela nerazvrstane ceste.

**Članak 21.**

Poslovi izvanrednog održavanja nerazvrstanih cesta podrazumijevaju naročito:

– obnavljanje i zamjenu kolničkog zastora

– ojačanje kolnika u svrhu obnove i povećanja nosivosti i kvalitete vožnje

– mjestimične popravke kolničke konstrukcije ceste u svrhu zaštite i povećanja nosivosti ceste

– poboljšanje sustava odvodnje ceste

– zamjenu, ugrađivanje nove i poboljšanje vertikalne prometne signalizacije i opreme ceste

– saniranje odrona, popuzina,

– radovi na zaštiti kosina od erozije,

– sanaciju obložnih zidova,

– zaštitu ceste od podlokavanja,

– radove na uređenju zelenila u svrhu biološke zaštite ceste, ukrašavanja okoliša i zaštite od sniježnih zapuha,

– pojedinačne korekcije geometrijskih elemenata ceste (ublažavanje oštrih krivina, uređenje poprečnih nagiba, stajališta uz cestu i drugo) sa svrhom poboljšanja sigurnosti prometa, kojima se ne mijenja usklađenost s lokacijskim uvjetima u skladu s kojim je cesta izgrađena,

– uređenje raskrižja u istoj razini (oblikovanje, preglednost, ugradnja nove signalizacije i opreme) kojima se ne mijenja usklađenost s lokacijskim uvjetima u skladu s kojim je cesta izgrađena,

– poboljšanje uvjeta prometa uređenjem stajališta, odmorišta, pješačkih staza,

– obnovu i postavu instalacija, opreme i uređaja ceste.

Poslovi izvanrednog održavanja nerazvrstanih cesta mogu se izvoditi samo na temelju odgovarajuće tehničke dokumentacije.

**III. MJERE ZA ZAŠTITU NERAZVRSTANIH CESTA**

**Članak 22.**

Nerazvrstane ceste mogu se koristiti samo za promet vozilima, a u druge svrhe samo u slučajevima, na način i pod uvjetima propisanim zakonom kojima se uređuju ceste, zakonom kojim se uređuju sigurnost prometa na cestama i ovom Odlukom.

Radi zaštite nerazvrstane ceste i sigurnosti prometa, na nerazvrstanoj cesti je zabranjeno naročito:

- oštetiti, ukloniti, premjestiti, zakloniti ili na bilo koji drugi način izmijeniti postojeće stanje prometne signalizacije, prometnu opremu te cestovne uređaje,

- trajno ili privremeno zaposjedati ili na drugi način smetati posjed nerazvrstane

ceste ili njezinog dijela,

- dovoditi oborinsku vodu, otpadne vode i ostale tekućine,

- sprječavati otjecanje voda s nerazvrstane ceste,

- vući stabla i dijelove stabla te drugi materijal ili predmete,

- postavljati ograde, saditi živice, drveće i druge nasade,

- odlagati drvnu masu, ostale materijale ili druge predmete,

- postavljati nadgrobne ploče i ostala spomen obilježja,

- postavljati transparente, plakate i druge oblike obavještavanja, odnosno oglašavanja bez odobrenja Upravnog odjela,

- rasipavati materijal, nanositi blato, ulje ili na drugi način onečišćavati nerazvrstanu cestu,

- odlagati snijeg ili led,

- obavljati druge radnje koje mogu oštetiti nerazvrstanu cestu ili ugroziti sigurno odvijanje prometa na njoj.

Radi zaštite nerazvrstane ceste i sigurnosti prometa na njoj, u zaštitnom pojasu nerazvrstane ceste zabranjeno je naročito:

- postavljati i koristiti svjetla ili svjetlosne uređaje koji mogu ugroziti sigurnost prometa,

- namjerno paliti vatru i korov,

- puštati domaće životinje bez nadzora,

- ostavljati snijeg ili led koji može skliznuti na nerazvrstanu cestu,

- postavljati ograde, saditi živice, drveće i druge nasade koji onemogućavaju preglednost,

- ostavljati drveće i druge predmete i stvari koje mogu pasti na nerazvrstanu cestu,

- obavljati druge radnje koje mogu oštetiti nerazvrstanu cestu ili ugroziti sigurno odvijanje prometa na njoj.

Bez odgode, nakon saznanja, s ceste se moraju ukloniti sve zapreke ili druge posljedice zabranjenih radnji koje bi mogle opteretiti nerazvrstanu cestu, ugroziti, ometati ili smanjiti sigurnost prometa na nerazvrstanoj cesti.

Ako se zapreka ili nastalo opasno mjesto na nerazvrstanoj cesti ne može ukloniti odmah, do njezinog uklanjanja mora se osigurati propisana prometna signalizacija, te o zapreci i ostalim posljedicama zabranjenih radnji bez odgode obavijestiti nadležno tijelo iz članka 41. ove Odluke.

**Članak 23.**

Na nerazvrstanoj cesti zabranjeno je poduzimati bilo kakve radove ili radnje, ukoliko za to ne postoji prethodno pisano odobrenje Upravnog odjela.

Odobrenje Upravnog odjela u smislu stavka 1. ovog članka izdaje se naročito za:

- prekomjernu uporabu i opterećenje nerazvrstane ceste,

- zauzimanje nerazvrstane ceste radi uređenja gradilišta, izvođenja građevinskih i drugih radova, odlaganja materijala radi gradnje i slično,

- prekopavanje nerazvrstane ceste radi popravka, polaganja ili ugradnje komunalnih i drugih instalacija i uređaja te radi priključenja na te instalacije i uređaje.

Pravna ili fizička osoba dužna je radi ishođenja odobrenja iz stavka 2. ovog članka

Gradu podnijeti pisani zahtjev, o čemu Upravni odjel donosi odobrenje.

**Članak 24.**

Pravna ili fizička osoba u obavljanju čije gospodarske djelatnosti dolazi do prekomjerne uporabe nerazvrstane ceste teškim ili srednje teškim vozilima, dužna je platiti naknadu za prekomjernu uporabu nerazvrstane ceste.

Pod srednje teškim i teškim teretnim vozilima iz stavka 1. ovog članka smatraju se vozila ukupne mase od 7,5 tona.

Djelatnost iz stavka 1. ovog članka i mjerila za utvrđivanje prekomjerne uporabe nerazvrstane ceste utvrđuje se u skladu sa zakonom kojim se uređuju ceste.

Visinu naknade za prekomjernu uporabu nerazvrstane ceste utvrđuje Gradonačelnik Grada Pregrade.

Rješenje o prekomjernoj uporabi ceste donosi Upravni odjel.

Komunalni redar Grada Pregrade očevidom na licu mjesta utvrđuje oštećenje izazvano prekomjernom uporabom nerazvrstane ceste, o čemu se sastavlja zapisnik.

Radove na dovođenju nerazvrstane ceste u stanje koje je prethodilo oštećenjima izazvanim prekomjernom uporabom nerazvrstane ceste izvršiti će Grad Pregrada putem treće pravne ili fizičke osobe, a sve o trošku pravne ili fizičke osobe iz stavka 1. ovog članka.

**Članak 25.**

Nerazvrstana cesta može se zauzeti radi uređenja gradilišta, izvođenja građevinskih i drugih radova, odlaganja materijala radi gradnje ili slično.

Nerazvrstana cesta može se privremeno zauzeti i za parkiranje reportažnih, mjernih i sličnih specijalnih vozila.

 Za zauzimanje nerazvrstane ceste iz stavaka 1. i 2. ovog članka plaća se naknada. Visinu naknade za zauzimanje nerazvrstane ceste utvrđuje Gradonačelnik Grada Pregrade.

Iznimno od odredbe članka 23. ove Odluke, za privremeno zauzimanje nerazvrstane ceste koje ukupno traje do dva sata, pravna ili fizička osoba nije dužna ishoditi pisano odobrenje Grada Pregade.

U slučaju iz stavka 4. ovog članka, osoba koja je privremeno zauzela nerazvrstanu cestu obavezna je o tome obavijestiti Grad Pregradu i nadležno tijelo Ministarstva unutarnjih poslova.

**Članak 26.**

Nerazvrstana cesta može se prekopavati radi izvođenja radova na popravcima, polaganju ili ugradnji komunalnih ili drugih instalacija i uređaja te radi priključenja na te instalacije i uređaje.

Pod prekopavanjem u smislu stavka 1. ovog članka, podrazumijeva se izvođenje radova na nerazvrstanoj cesti koji se sastoje od razbijanja i uklanjanja kolničke konstrukcije, iskopa materijala iz temeljnog tla ili iz nasipa, uklanjanja odnosno postavljanja vodova, nasipavanja i zbijanja nasutog materijala te obnove kolničke konstrukcije nakon prekopavanja.

**Članak 27.**

Sva prekopavanja nerazvrstanih cesta moraju biti usklađena s planovima gradnje i rekonstrukcije nerazvrstanih cesta na području Grada Pregrade.

Prekopavanja nerazvrstanih cesta nije dozvoljeno obavljati tijekom odvijanja manifestacija od značajnijeg ineresa za Grad Pregradu.

**Članak 28.**

Radove na obnovi kolničke konstrukcije na mjestu prekopavanja nerazvrstane ceste izvodi investitor, po ovlaštenom izvoditelju radova.

**Članak 29.**

 Rješenje kojim se daje odobrenje za prekopavanje nerazvrstane ceste, u smislu

članka 26. ove Odluke, donosi Upravni odjel, a sadrži naročito:

 -broj i naziv nerazvrstane ceste,

- mjesto i vrijeme izvođenja radova na prekopavanju,

- privremenu regulaciju prometa,

- uvjete izvođenja radova i sanacije u skladu s pravilima struke,

- mjere zaštite sudionika u prometu,

- druge bitne elemente koji utječu na uređenu zelenu površinu zahvaćenu prekopavanjem nerazvrstane ceste, na sigurnost prometa i stabilnost građevina u blizini mjesta prekopavanja,

- iznos naknade za prekopavanje te rok plaćanja.

Vrijeme prekopavanja utvrđuje se, u pravilu, kao vrijeme u kojem će izvođenje radova na prekopavanju u što manjoj mjeri otežati odvijanje i protočnost prometa te odvijanje lokalnih manifestacija na području Grada Pregrade.

Investitor je dužan najmanje 3 (slovima: tri) dana prije početka izvođenja radova na prekopavanju izvjestiti Upravni odjel o danu početka izvođenja radova.

Prometne znakove za privremenu regulaciju prometa, kao i prateće osiguranje otvorenih građevinskih jama (signalizacija, fizičke prepreke i privremeno prekrivanje) postavlja i uklanja investitor, ne temelju odobrenog prometnog rješenja.

**Članak 30.**

Investitor je dužan po završetku radova na prekopavanju nerazvrstane ceste bez odgode o tome izvjestiti Upravni odjel, a nerazvrstanu cestu dovesti u prvobitno stanje.

Upravni odjel vodi brigu da radovi u svezi dovođenja nerazvrstane ceste u prvobitno stanje budu izvedeni sukladno pravilima struke.

Investitor jamči za kvalitetu izvršenih radova na dovođenju prekopane nerazvrstane ceste u prvobitno stanje za razdoblje od najmanje 2 (slovima: dvije) godine od dovršetka tih radova

Upravni odjel prati stanje kvalitete izvršenih radova na dovođenju prekopane nerazvrstane ceste u prvobitno stanje tijekom cijelog razdoblja jamstvenog roka iz stavka 3. ovog članka.

Ako Upravni odjel utvrdi da radovi na dovođenju prekopane nerazvrstane ceste u prvobitno stanje nisu izvršeni kvalitetno i u skladu s pravilima struke, zahtijevat će od investitora da ih ponovo izvrši te da nadoknadi time nastalu štetu.

**Članak 31.**

Iznimno od odredbe članka 23. ove Odluke, investitor radova nije dužan ishoditi od Upravnog odjela prethodno pisano odobrenje za prekopavanje nerazvrstane ceste, ako je uslijed oštećenja na uređajima i instalacijama ugrađenim u nerazvrstanu cestu, neposredno ugrožena sigurnost prometa odnosno život i zdravlje građana ili bi mogla nastati veća gospodarska šteta (hitne intervencije).

Investitor radova iz stavka 1. ovog članka dužan je, bez odgode, o potrebi obavljanja radova obavijestiti Upravni odjel te u roku od 1 (slovima: jednog) dana od dana početka izvođenja radova podnijeti zahtjev za odobrenje prekopavanja nerazvrstane ceste.

**Članak 32.**

U zimskom vremenskom razdoblju, u pravilu nije dozvoljeno zauzimanje ili prekopavanje nerazvrstane ceste, osim u naročito opravdanim slučajevima na temelju prethodnog pisanog odobrenja.

Odredba stavka 1. ovog članka ne odnosi se na hitne slučajeve radi otklanjanja kvarova, većih šteta i opasnosti po život ljudi i imovine.

Novoizgrađenu ili rekonstruiranu nerazvrstanu cestu zabranjeno je prekopavati najmanje 5 (slovima: pet) godina računajući od dana izvedbe završnog sloja (asfaltiranja).

Iznimno od odredbe stavka 3. ovog članka Upravni odjel može, u naročito opravdanim slučajevima odobriti prekopavanje nerazvrstane ceste prije isteka roka od 5 (slovima: pet) godina, pod uvjetom da investitor obnovi cijelu kolničku konstrukciju nerazvrstane ceste.

U slučaju iz prethodnog stavka investitor je u obvezi Gradu Pregradi dati instrument plaćanja sanacije nerazvrstane ceste.

**Članak 33.**

Ako se na nerazvrstanoj cesti izvode ili izvedu radovi ili radnje koji mogu oštetiti nerazvrstanu cestu ili ugroziti sigurnost prometa na njoj, investitor je dužan po nalogu Upravnog odjela poduzeti sve mjere za otklanjanje opasnosti od oštećenja nerazvrstane ceste i sigurnosti prometa na njoj.

U slučajevima iz stavka 1. ovog članka, Upravni odjel je ovlašten obustaviti radove i/ili naložiti plaćanje troškova nastalih poduzimanjem mjera iz stavka 1. ovog članka.

Troškove poduzimanja mjera iz stavka 1. ovog članka snosi investitor radova na nerazvrstanoj cesti.

Sportske priredbe i druge manifestacije na nerazvrstanoj cesti mogu se održavati pod uvjetima i na način utvrđenim zakonom ili općim aktima Grada Pregrade.

**Članak 34.**

Za vrijeme izvođenja radova na nerazvrstanoj cesti investitor je dužan osigurati pješački promet i promet vozila, uz poduzimanje svih mjera sigurnosti (signalizacija, fizičke prepereke i privremeno prekrivanje građevinskih jama i ulegnuća većih od 5 cm i slično) u skladu sa propisima.

Investitor je odgovoran za svaku štetu koja nastane trećim osobama uslijed izvođenja radova na nerazvrstanim cestama i njihovog zauzimanja.

**Članak 35.**

Uvjete za gradnju priključka i prilaza na nerazvrstanu cestu utvrđuje Upravni odjel, u postupku izdavanja lokacijske dozvole odnosno drugog akta kojim se provode dokumenti prostornog uređenja, sukladno propisima.

Priključak i prilaz na nerazvrstanu cestu smije se izvesti samo uz prethodnu pisanu suglasnost Upravnog odjela.

Priključak i prilaz na nerazvrstanu cestu sa uređenom kolničkom konstrukcijom (asfalt, beton i slično) mora se izgraditi sa istom ili sličnom kolničkom konstrukcijom.

Oborinske vode sa priključaka i prilaza ne smiju se ispuštati na nerazvrstanu cestu.

Troškove građenja priključaka i prilaza na nerazvrstanu cestu, uključujući i postavljanje potrebnih prometnih znakova, signalizacije i opreme snosi ovlaštenik prava građenja ili vlasnik nekretnine koja se spaja na nerazvrstanu cestu.

Osoba koja izvede priključak odnosno prilaz na nerazvrstanu cestu protivno odredbama ovog članka, kao i osoba koja se služi priključkom odnosno prilazom izvedenim protivno odredbama ovog članka, nema pravo od Grada Pregrade potraživati naknadu štete nastale korištenjem toga priključka odnosno prilaza.**Članak 36.**

U blizini križanja dviju nerazvrstanih cesta u razini, križanja nerazvrstane ceste s javnom cestom u razini ili u unutarnjim stranama cestovnog zavoja, ne smiju se saditi drveće i grmlje, postavljati naprave, ograde ili drugi predmeti koji onemogućavaju preglednost na nerazvrstanoj cesti.

Vlasnik ili posjednik zemljišta uz nerazvrstanu cestu dužan je na zahtjev Upravnog odjela otkloniti drveće, grmlje, naprave, ograde ili druge predmete iz trokuta preglednosti i iz slobodnog profila nerazvrstane ceste.

**Članak 37.**

U postupku izdavanja lokacijske dozvole, odnosno drugog akta za građenje objekata i instalacija na nerazvrstanoj cesti ili unutar zaštitnog pojasa nerazvrstane ceste, prethodno se od Upravnog odjela moraju ishoditi posebni uvjeti.

Zaštitni pojas u smislu stavka 1. ovog članka, mjeri se od vanjskog ruba zemljišnog pojasa, a njegova širina se utvrđuje sukladno zakonu kojim se uređuju ceste.

Ukoliko nerazvrstana cesta nema zemljišnog pojasa, zaštitni pojas iz stavka 1. ovog članka se mjeri od vanjskog ruba kolnika odnosno nogostupa nerazvrstane ceste, tako da je u pravilu sa svake strane širok 10 m.

**Članak 38.**

Vozila u prometu na nerazvrstanoj cesti, sama ili zajedno s teretom, moraju udovoljavati uvjetima za pojedine vrste vozila u pogledu dimenzija, ukupne mase i osovinskog opterećenja.

Iznimno od odredbe stavka 1. ovog članka, izvanredni prijevoz je moguć na temelju dozvole za izvanredni prijevoz kojom se utvrđuju uvjeti i način njegovog obavljanja te iznos i način plaćanja naknade i drugih troškova izvanrednog prijevoza.

Vozilo kojim se obavlja izvanredni prijevoz mora udovoljiti zahtjevima tehničke ispravnosti u skladu sa zakonom kojim se uređuje sigurnost prometa na cestama.

Dozvolu za izvanredni prijevoz na nerazvrstanoj cesti u smislu stavka 2. ovog

članka izdaje Upravni odjel.

Ako se izvanredni prijevoz treba obaviti na javnoj cesti i na nerazvrstanoj cesti, dozvolu za izvanredni prijevoz izdaje pravna osoba koja upravlja javnom cestom.

O izdanim dozvolama za izvanredni prijevoz Grad Pregrada će obavijestiti nadležna tijela sukladno posebnim propisima.

Uvjete i način obavljanja izvanrednog prijevoza na nerazvrstanoj cesti te uvjete i postupak za izdavanje dozvole za izvanredni prijevoz na nerazvrstanoj cesti utvrđuje Gradonačelnik Grada Pregrade.

**Članak 39.**

Troškove izvanrednog prijevoza na nerazvrstanoj cesti koji se odnose na troškove postupka izdavanja dozvole za izvanredni prijevoz, troškove poduzimanja posebnih mjera koje se moraju provesti radi sigurnosti izvanrednog prijevoza (podupiranje i ojačanje mostova i drugih objekata, pratnja i slično) i naknadu za izvanredni prijevoz plaća prijevoznik.

Visinu i način plaćanja troškova iz stavka 1. ovog članka utvrđuje Gradonačelnik Grada Pregrade.

Sredstva naknade i drugih troškova izvanrednog prijevoza na nerazvrstanoj cesti uplaćuju se u korist Proračuna Grada Pregrade.

**Članak 40.**

Ako se kontrolom utvrdi da se izvanredni prijevoz na nerazvrstanoj cesti obavlja bez dozvole, odnosno ako se utvrdi da osovinsko opterećenje, ukupna masa i dimenzije vozila premašuju dozvolom utvrđene iznose, izvanredni prijevoz može se nastaviti tek nakon pribavljanja odgovarajuće dozvole i plaćanja naknade za izvanredni prijevoz, odnosno nakon odgovarajućeg usklađenja sa propisanim osovinskim opterećenjem, ukupnom masom i dimenzijom vozila.

U slučaju iz stavka 1. ovog članka, prijevoznik je dužan uz troškove kontrole platiti i naknadu za izvanredni prijevoz za prijeđeni put do mjesta kontrole odnosno do mjesta usklađenja osovinskog opterećenja, ukupne mase i dimenzija vozila, kao i nadoknaditi svu time prouzročenu štetu na nerazvrstanoj cesti.

**IV. NADZOR**

**Članak 41.**

Inspekcijski nadzor nad nerazvrstanim cestama obavljaju komunalni redari sukladno posebnim propisima kojima se uređuje komunalno gospodarstvo.

**V. PREKRŠAJNE ODREDBE**

**Članak 42.**

Novčanom kaznom u iznosu od 10.000,00 kuna kaznit će se za prekršaj pravna osoba ako se ne pridržava odredbe:

- članka 13. stavak 4. ove Odluke,

- članka 22. stavak 2. i 3. ove Odluke,

- članka 23. ove Odluke,

- članka 29. ove Odluke,

- članka 30. stavak 1. ove Odluke,

- članka 31. stavak 2. ove Odluke,

- članka 32 . stavak 3. ove Odluke,

- članka 35 stavak 2. i 4. ove Odluke,

- članka 36. ove Odluke,

- članka 38. ove Odluke.

Za prekršaje iz stavka 1. ovog članka kaznit će se fizička osoba obrtnik i osoba koja obavlja drugu samostalnu djelatnost novčanom kaznom u iznosu od 5.000,00 kuna

**Članak 43.**

Za prekršaje propisane odredbom članka 42. stavak 1. ove Odluke Komunalni redar je ovlašten, kada utvrdi postojanje zakonom propisanih uvjeta za izdavanje prekršajnog naloga, naplatiti kaznu u visini od 200,00 kuna od počinitelja prekršaja odmah, bez prekršajnog naloga, uz izdavanje potvrde.

Ako počinitelj prekršaja ne pristane platiti novčanu kaznu na mjestu počinjenja prekršaja, izdat će mu se prekršajni nalog, s uputom da novčanu kaznu mora platiti u roku od 8 (slovima: osam) dana od dana primitka prekršajnog naloga.

**VI. PRIJELAZNE I ZAVRŠNE ODREDBE**

**Članak 44.**

 Ova Odluka stupa na snagu osmog dana od dana objave u Službenom glasniku Krapinsko – zagorske županije

**PREDSJEDNIK GRADSKOG VIJEĆA**

 Zlatko Šorša